ტამანის ნახევარკუნძული
ტამანის ნახევარკუნძული (რუს. Таманский полуостров) — ნახევარკუნძული რუსეთში, კრასნოდარის მხარეში. მდებარეობს კავკასიონის დასავლეთ და ჩრდილო-დასავლეთ გაგრძელებაზე. აკრავს შავი ზღვა, აზოვის ზღვა და ქერჩის სრუტე. ფართობი დაახლოებით 2 ათ. კმ². ნაპირები დაბალია, შეჭრილ-შემოჭრილი. ახალი წელთაღრიცხვის დასაწყისში აქ იყო კუნძულები, რომლებიც V საუკუნეში შეერთდა და წარმოიქმნა ნახევარკუნძული. ადრინდელი კუნძულები წარმოადგენს თიხოვანი ქანებით აგებულ გუმბათისებრ ამაღლებებს (სიმაღლე 164-მდე), რომლებზედაც 30-ზე მეტი ტალახის ვულკანია. დადაბლებებში არის მლაშე ლიმანური ტბები. ხორბლისა და სიმინდის ნათესები. განვითარებულია მევენახეობა და მებაღეობა.